דרגות הכוחות המזוינים של ארצות הברית
דרגות קצינים

| הצבא האמריקני | הצי האמריקני | חיל האוויר האמריקני | חיל הנחתים | משמר החופים | תפקיד בדרג המבצעי | צה"ל |
| --- | --- | --- | --- | --- | --- | --- |
| לוטננט שני | אנסיין | לוטננט שני | לוטננט שני | אנסיין | מפקד מחלקה | סגן משנה |
| לוטננט ראשון | לוטננט מדרג זוטר | לוטננט ראשון | לוטננט ראשון | לוטננט מדרג זוטר | סגן מפקד פלוגה, מפקד סיפון בספינה קטנה בצי ובמשמר החופים | סגן |
| קפטן | לוטננט | קפטן | קפטן | לוטננט | מפקד פלוגה, קצין מטה בחטיבה, מפקד בטייסת בחיל האוויר, מפקד סיפון בספינה גדולה,  דרגת כניסה לרופאים ועורכי דין צבאיים | סרן |
| מייג'ור | לוטננט קומנדר | מייג'ור | מייג'ור | לוטננט קומנדר | סגן מפקד או מפקד גדוד, קצין מטה בכיר בחטיבה, מפקד פלוגה מוגדלת, סגן מפקד או  סגן מנהל מבצעים בטייסת בחיל האוויר, מפקד סיפון או קצין בכיר אחר בספינה גדולה,  או מפקד ספינה קטנה או בסיס יבשתי קטן בצי ובמשמר החופים | רב-סרן |
| לוטננט קולונל | קומנדר | לוטננט קולונל | לוטננט קולונל | קומנדר | מפקד גדוד, סגן מפקד חטיבה, מפקד או מנהל מבצעים בטייסת בחיל האוויר, מפקד  פריגטה, משחתת, צוללת, טייסת או בסיס יבשתי בצי ובמשמר החופים | סגן-אלוף |
| קולונל | קפטן | קולונל | קולונל | קפטן | מפקד חטיבה, מפקד רגימנט בחיל הנחתים, מפקד כנף בחיל האוויר, מפקד סיירת  וספינות גדולות יותר בצי ובמשמר החופים | אלוף-משנה |
| בריגדיר גנרל | אדמירל משנה  מדרג נמוך | בריגדיר גנרל | בריגדיר גנרל | אדמירל משנה  מדרג נמוך | מפקד חטיבה, סגן מפקד אוגדה, מפקד להק בחיל האוויר, מפקד שייטת בצי,  קצין בכיר בדרג המטה | תת-אלוף |
| מייג'ור גנרל | אדמירל משנה  מדרג גבוה | מייג'ור גנרל | מייג'ור גנרל | אדמירל משנה  מדרג גבוה | מפקד חיל או אוגדה, מפקד דיוויזיה בחיל הנחתים | אלוף |
| לוטננט גנרל | תת אדמירל | לוטננט גנרל | לוטננט גנרל | תת-אדמירל | מפקד ארמייה, גיס, חיל, מפקד כוח סיור (כוח משימה גדול - MEF) בחיל הנחתים, מפקד צי אזורי בצי | רב-אלוף |
| גנרל | אדמירל | גנרל | גנרל | אדמירל | יו"ר המטות המשולבים, מפקד זרוע, מפקד פיקוד או קבוצת ארמיות | -אין- |
| גנרל הצבא | אדמירל צי | גנרל חיל האוויר | -אין- | -אין- | מפקד זירה במלחמת עולם | -אין- |
| גנרל הצבאות | אדמירל הצי | -אין- | -אין- | -אין- | דרגת כבוד | -אין- |
גנרל/אדמירל (4 כוכבים): מכיוון שהשימוש בדרגות גנרל ואדמירל חמישה ושישה כוכבים שמור לעיתות מלחמה גלובלית, דרגות גנרל ארבעה כוכבים ואדמירל ארבעה כוכבים נחשבתות לגבוהה ביותר האפשרית כיום בכוחות המזוינים של ארצות הברית. בדרגה זו אוחזים מספר אישים מהדרג הפיקודי העליון בכל אחת מחמש זרועות הכוחות המזוינים (במשמר החופים רק מפקד החיל). מפקדי הזרועות (למעט מפקד משמר החופים) אף חברים בוועדת ראשי המטות המשולבים (יחדיו עם שני גנרלים 4 כוכבים המתפקדים כיו"ר וסיו"ר). את תפקיד יושב ראש המטות המשולבים ניתן אם כך להקביל לרמטכ"ל בצה"ל, אם כי הסמכויות בהן מחזיק יו"ר המטות המשולבים מוגבלות יותר והוא נחשב למייעץ בלבד, בעוד ששרשרת הפיקוד הממשית מתחילה בנשיא ועוברת דרך מזכיר ההגנה ישירות אל המפקדים של הפיקודים הקרביים.
גנרל הצבא (5 כוכבים): דרגה מיוחדת המוענקת מטעם הקונגרס; הוענקה עד היום לחמישה אנשים בלבד: ג'ורג' ק' מרשל, דאגלס מקארתור, דוויט ד' אייזנהאור, הנרי ארנולד (ארבעתם בדצמבר 1944), ו-עומאר בראדלי (בספטמבר 1950, בעיצומה של מלחמת קוריאה); מקבילה ואולי אף עולה על דרגת פילדמרשל המקובלת במספר צבאות אירופאים. בתום כיבושה המוצלח של עיראק במלחמת המפרץ הראשונה (1991), נשקלה האפשרות להעניק דרגה בכירה זו לגנרלים קולין פאוול ונורמן שוורצקופף, אך מסיבות שונות לא מומשה כוונה זו.
דרגת אדמירל צי (חמישה כוכבים): הוענקה לארבעה קצינים, במהלך מלחמת העולם השנייה ומיד לאחריה: ויליאם ליהי (נציג הצבא לנשיא), ארנסט קינג (מפקד חיל הים) וצ'סטר נימיץ (מפקד זירת האוקיינוס השקט) בדצמבר 1944, וויליאם הלסי (מפקד בזירת האוקיינוס השקט) בדצמבר 1945.
דרגת גנרל חיל האוויר (חמישה כוכבים): דרגה שהוענקה עד היום לאדם אחד בלבד - הנרי ארנולד, שהיה מפקד החיל במלחמת העולם השנייה. בזמן המלחמה היה חיל האוויר חלק מהצבא האמריקני, וכמפקדו זכה ארנולד בדרגת גנרל הצבא. לאחר פרישתו הפך חיל האוויר לזרוע נפרדת בכוחות המזוינים של ארצות הברית, ולכן הוחלט להעניק לו ב-1949 את דרגת גנרל חיל האוויר. לפיכך, ארנולד הוא האדם היחיד שאחז בדרגת גנרל חמישה כוכבים בשתי זרועות שונות של הכוחות המזוינים.
דרגת גנרל הצבאות היא הדרגה הבכירה ביותר הניתנת בצבא ארצות הברית. הענקת הדרגה מבוצעת על ידי נשיא ארצות הברית, לאחר אישור של הקונגרס והיא מוענקת רק בזמן מלחמה ובנסיבות חריגות ביותר. היחידים שקיבלו את הדרגה עד היום הם ג'ון פרשינג (מפקד חיל המשלוח האמריקני במלחמת העולם הראשונה) וג'ורג' וושינגטון (מפקד הצבא הקונטיננטלי המורד במלחמת העצמאות של ארצות הברית), שקיבל את הדרגה רטרואקטיבית, וזאת לרגל יום העצמאות ה-200 של ארצות הברית. הדרגה נחשבת לדרגת "גנרל שישה כוכבים", וזאת למרות שהאדם היחיד שהחזיק בה בפועל בעודו בחיים השתמש דווקא בסמל של 4 כוכבים זהובים (הדבר היה לפני היווצרות דרגת גנרל הצבא בת חמשת הכוכבים), וסמל ששת הכוכבים מעולם לא אושר רשמית כסמל הדרגה.
דרגת אדמירל הצי היא הבכירה ביותר בצי האמריקאי, ונחשבת למקבילה לדרגת גנרל הצבאות. האדם היחיד שאחז בה היה ג'ורג' דיואי, לו ניתנה הדרגה על ידי הקונגרס ב-24 במרץ 1903, בתוקף רטרואקטיבי החל ממרץ 1899. בעקבות יצירת דרגת אדמירל צי במלחמת העולם השנייה כדרגת גנרל חמישה כוכבים, דרגת אדמירל הצי נחשבת היום לדרגת שישה כוכבים, אם כי הדבר לא אושר רשמית מעולם (בעת ההכנות לקראת הפלישה ליפן בסוף מלחמת העולם השנייה הועלתה ההצעה להעניק את הדרגה לצ'סטר נימיץ כדרגת גנרל שישה כוכבים, אך הרעיון נזנח לבסוף).